CELEX: 32015D1020(01)
Language: el
Date: 2015-10-19 00:00:00
Title: Aπόφαση της Επιτροπής, της 19ης Οκτωβρίου 2015, για τη σύσταση της ομάδας εμπειρογνωμόνων παραχάραξης κερμάτων σχετικά με την πολιτική και τις νομοθετικές ρυθμίσεις της Επιτροπής για την προστασία των κερμάτων ευρώ από την παραχάραξη

20.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 347/4
            
         AΠΌΦΑΣΗ ΤΗΣ ΕΠΙΤΡΟΠΉΣ
   της 19ης Οκτωβρίου 2015
   για τη σύσταση της ομάδας εμπειρογνωμόνων παραχάραξης κερμάτων σχετικά με την πολιτική και τις νομοθετικές ρυθμίσεις της Επιτροπής για την προστασία των κερμάτων ευρώ από την παραχάραξη
   (2015/C 347/05)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Η απόφαση (ΕΚ) 2015/512 της Επιτροπής (1) προβλέπει ότι η Γενική Διεύθυνση Οικονομικών και Χρηματοδοτικών Υποθέσεων (εφεξής η «Γενική Διεύθυνση») είναι αρμόδια για τα καθήκοντα που αφορούν την εκπόνηση των νομοθετικών και κανονιστικών πρωτοβουλιών της Επιτροπής για την επίτευξη των στόχων της προστασίας του ευρώ από την παραχάραξη και της υποστήριξης στον εν λόγω τομέα μέσω της κατάρτισης και της τεχνικής βοήθειας. Για τον συντονισμό των ενεργειών που απαιτούνται για την προστασία των κερμάτων ευρώ από την παραχάραξη, η Επιτροπή χρειάζεται να προσφύγει στην εμπειρογνωμοσύνη ειδικών στο πλαίσιο συμβουλευτικού οργάνου (2).
            
         
               (2)
            
            
               Επομένως, είναι αναγκαίο να συσταθεί ομάδα εμπειρογνωμόνων στον τομέα της προστασίας των κερμάτων ευρώ από την παραχάραξη και να καθοριστούν τα καθήκοντα και η δομή της.
            
         
               (3)
            
            
               Η ομάδα θα πρέπει να επικουρεί την Επιτροπή κατά την εκπόνηση νομοθεσίας ή τη χάραξη πολιτικής και να παρέχει εμπειρογνωμοσύνη κατά την εκπόνηση εκτελεστικών μέτρων όσον αφορά την προστασία των κερμάτων ευρώ από την παραχάραξη. Η ομάδα πρέπει επίσης να καθιερώσει τη συνεργασία μεταξύ των δημοσίων αρχών που εμπλέκονται στην προστασία του ευρώ από την παραχάραξη.
            
         
               (4)
            
            
               Η ομάδα θα πρέπει να απαρτίζεται από εμπειρογνώμονες των αρχών των κρατών μελών, της Ευρωπαϊκής Κεντρικής Τράπεζας («ΕΚΤ») και της Ευρωπόλ.
            
         
               (5)
            
            
               Θα πρέπει να καθοριστούν κανόνες σχετικά με τη δημοσιοποίηση πληροφοριών από τα μέλη της ομάδας.
            
         
               (6)
            
            
               Η επεξεργασία των προσωπικών δεδομένων πρέπει να γίνεται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (3). Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει σε εύθετο χρόνο τη σκοπιμότητα παράτασης,
            
         ΑΠΟΦΑΣΙΖΕΙ:
   Άρθρο 1
   Αντικείμενο
   Συστήνεται η ομάδα εμπειρογνωμόνων παραχάραξης κερμάτων της Επιτροπής (εφεξής ΟΕΠΚ).
   Άρθρο 2
   Καθήκοντα
   Η ΟΕΠΚ έχει ως καθήκοντα:
   
               α)
            
            
               να επικουρεί την Επιτροπή κατά την εκπόνηση νομοθετικών προτάσεων ή κατ' εξουσιοδότηση πράξεων ή πρωτοβουλιών πολιτικής για την προστασία των κερμάτων ευρώ από την παραχάραξη·
            
         
               β)
            
            
               να καθιερώσει τη συνεργασία μεταξύ των επικεφαλής των εθνικών κέντρων ανάλυσης κερμάτων (ΕΚΑΚ) που ιδρύονται σύμφωνα με το άρθρο 5 παράγραφος 1 του κανονισμού (ΕΚ) αριθ. 1338/2001 του Συμβουλίου (4), της Επιτροπής, του Ευρωπαϊκού Τεχνικού και Επιστημονικού Κέντρου («ΕΤΕΚ») (5), της Ευρωπαϊκής Κεντρικής Τράπεζας («ΕΚΤ») και της Ευρωπόλ για θέματα που αφορούν πρωτοβουλίες και δράσεις οι οποίες έχουν ως στόχο μια αποτελεσματική στρατηγική για την καταπολέμηση της παραχάραξης·
            
         
               γ)
            
            
               να παρέχει συμβουλές και εμπειρογνωμοσύνη στην Επιτροπή για την εφαρμογή της νομοθεσίας, των προγραμμάτων και των πολιτικών της Ένωσης, ιδίως σε σχέση με τον κανονισμό (ΕΕ) αριθ. 1210/2010 του Ευρωπαϊκού Κοινοβουλίου και του Συμβουλίου (6).
            
         
               δ)
            
            
               να ανταλλάσσει εμπειρίες και να καθορίζει ορθές πρακτικές για την προστασία των κερμάτων ευρώ από την παραχάραξη·
            
         
               ε)
            
            
               να αυξάνει την ευαισθητοποίηση των δημοσίων αρχών που εμπλέκονται στην προστασία του ευρώ από την παραχάραξη σχετικά με επικείμενες απειλές και να παρακολουθεί την υλοποίηση αποτελεσματικών κατασταλτικών μέτρων για στρατηγική καταπολέμησης της παραχάραξης·
            
         
               στ)
            
            
               να προωθεί πρωτοβουλίες κατάρτισης για την προστασία των κερμάτων ευρώ από την παραχάραξη·
            
         
               ζ)
            
            
               να προωθεί και να εκπονεί μελέτες ή τεχνική υποστήριξη για τη διευκόλυνση των δραστηριοτήτων ανίχνευσης της παραχάραξης και της κιβδηλείας·
            
         
               η)
            
            
               να συζητά θέματα σχετικά με τις τεχνικές προδιαγραφές για τα κίβδηλα κέρματα ευρώ και τα χαρακτηριστικά ασφαλείας για την προστασία των κερμάτων ευρώ από την παραχάραξη.
            
         Άρθρο 3
   Διαβούλευση
   Η Επιτροπή δύναται να ζητεί τη γνώμη της ΟΕΠΚ για κάθε θέμα που αφορά την προστασία των κερμάτων ευρώ από την παραχάραξη.
   Άρθρο 4
   Σύνθεση — Διορισμός
   1.   Μέλη είναι τα ΕΚΑΚ των κρατών μελών, η ΕΚΤ και η Ευρωπόλ.
   2.   Τα μέλη ενημερώνουν την Επιτροπή για τον διορισμό των εκπροσώπων τους και των αναπληρωτών τους.
   3.   Τα δεδομένα προσωπικού χαρακτήρα συλλέγονται, υποβάλλονται σε επεξεργασία και δημοσιεύονται σύμφωνα με τον κανονισμό (ΕΚ) αριθ. 45/2001.
   Άρθρο 5
   Λειτουργία
   1.   Η αρμόδια υπηρεσία της Επιτροπής διορίζει τον πρόεδρο της ομάδας.
   2.   Σε συμφωνία με την αρμόδια υπηρεσία της Επιτροπής, η ΟΕΠΚ δύναται να συστήνει υποομάδες για την εξέταση ειδικών θεμάτων με βάση εντολή καθηκόντων που καθορίζει η ίδια η ομάδα.
   3.   Ο αντιπρόσωπος της Επιτροπής δύναται να προσκαλεί εμπειρογνώμονες εκτός της ΟΕΠΚ που έχουν ειδικές γνώσεις σε θέμα της ημερήσιας διάταξης να συμμετάσχουν σε ad hoc βάση στις εργασίες της ομάδας ή της υποομάδας. Επιπλέον, ο εκπρόσωπος της Επιτροπής δύναται να παρέχει καθεστώς παρατηρητή σε άτομα, σε οργανώσεις κατά την έννοια του κανόνα 8 παράγραφος 3 των οριζόντιων κανόνων για τις ομάδες εμπειρογνωμόνων (7), και σε υποψήφιες για ένταξη χώρες.
   4.   Τα μέλη της ΟΕΠΚ και οι εκπρόσωποί τους, καθώς και οι προσκεκλημένοι εμπειρογνώμονες και παρατηρητές, συμμορφώνονται με τις υποχρεώσεις τήρησης του επαγγελματικού απορρήτου που ορίζονται στις Συνθήκες και τους εκτελεστικούς κανόνες τους, καθώς και με τους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως ορίζονται στις αποφάσεις της Επιτροπής (ΕΕ, Ευρατόμ) 2015/443 (8) και (ΕΕ, Ευρατόμ) 2015/444 (9). Σε περίπτωση αθέτησης των εν λόγω υποχρεώσεων, η Επιτροπή δύναται να λάβει όλα τα κατάλληλα μέτρα.
   5.   Οι συνεδριάσεις της ΟΕΠΚ διεξάγονται στα κτίρια της Επιτροπής, εκτός των συνεδριάσεων των υποομάδων που μπορούν να πραγματοποιούνται εκτός των κτιρίων της Επιτροπής. Η Επιτροπή παρέχει γραμματειακή υποστήριξη.
   6.   Η ΟΕΠΚ εγκρίνει τον εσωτερικό της κανονισμό με βάση τους συνήθεις διαδικαστικούς κανόνες για τις ομάδες εμπειρογνωμόνων.
   7.   Η Επιτροπή δημοσιεύει όλα τα σχετικά έγγραφα σχετικά με τις δραστηριότητες της ΟΕΠΚ, μεταξύ άλλων τις ημερήσιες διατάξεις, τα πρακτικά και τις παρεμβάσεις των συμμετεχόντων, είτε περιλαμβάνοντας τις πληροφορίες αυτές στο μητρώο των ομάδων εμπειρογνωμόνων της Επιτροπής και άλλων παρόμοιων οντοτήτων, είτε μέσω συνδέσμου που παραπέμπει από το εν λόγω μητρώο σε ειδικό ιστότοπο στον οποίο περιέχονται αυτά τα έγγραφα. Τα σχετικά έγγραφα δεν δημοσιεύονται στις περιπτώσεις που η δημοσιοποίηση εγγράφου θα διακύβευε την προστασία δημοσίου ή ιδιωτικού συμφέροντος, σύμφωνα με το άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (10).
   Άρθρο 6
   Έξοδα συνεδριάσεων
   1.   Οι συμμετέχοντες στις δραστηριότητες της ΟΕΠΚ και των υποομάδων της δεν αμείβονται για τις υπηρεσίες που προσφέρουν.
   2.   Τα έξοδα ταξιδίου των συμμετεχόντων στις δραστηριότητες της ΟΕΠΚ επιστρέφονται από την Επιτροπή, σύμφωνα με τις ισχύουσες διατάξεις της Επιτροπής. Τα έξοδα ταξιδίου και διαμονής επιστρέφονται, κατά τον ίδιο τρόπο, για τα μέλη των υποομάδων.
   3.   Τα έξοδα που αναφέρονται στην παράγραφο 2 επιστρέφονται εντός των ορίων των διαθέσιμων πιστώσεων βάσει της ετήσιας διαδικασίας διάθεσης των πόρων.
   Άρθρο 7
   Εφαρμογή
   Η παρούσα απόφαση αρχίζει να ισχύει από την ημερομηνία έκδοσής της έως τις 31 Δεκεμβρίου 2025.
   
      Βρυξέλλες, 19 Οκτωβρίου 2015.
      
         
            Για την Επιτροπή
         
         Pierre MOSCOVICI
         
            Μέλος της Επιτροπής
         
      
   
   
      (1)  Απόφαση (ΕΕ) 2015/512 της Επιτροπής, της 25ης Μαρτίου 2015, σχετικά με την τροποποίηση της απόφασης 1999/352/ΕΚ, ΕΚΑΧ, Ευρατόμ για την ίδρυση της Ευρωπαϊκής Υπηρεσίας Καταπολέμησης της Απάτης (ΕΕ L 81 της 26.3.2015, σ. 4).
   
      (2)  Σύμφωνα με το άρθρο 4 της απόφασης 2005/37/ΕΚ της Επιτροπής, της 29ης Οκτωβρίου 2004, για τη σύσταση του Ευρωπαϊκού Τεχνικού και Επιστημονικού Κέντρου (ΕΤΕΚ), η Επιτροπή υποχρεούται να συντονίζει τις ενέργειες που απαιτούνται για την προστασία των κερμάτων ευρώ από παραχάραξη και κιβδηλεία με τη διεξαγωγή τακτικών συσκέψεων εμπειρογνωμόνων σε θέματα παραχάραξης και κιβδηλείας κερμάτων (ΕΕ L 19 της 21.1.2005, σ. 73).
   
      (3)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
   
      (4)  Κανονισμός (ΕΚ) αριθ. 1338/2001 του Συμβουλίου, της 28ης Ιουνίου 2001, σχετικά με τον καθορισμό των αναγκαίων μέτρων για την προστασία του ευρώ από την παραχάραξη και την κιβδηλεία (ΕΕ L 181 της 4.7.2001, σ. 6).
   
      (5)  Απόφαση 2003/861/ΕΚ του Συμβουλίου, της 8ης Δεκεμβρίου 2003, σχετικά με την ανάλυση και τη συνεργασία όσον αφορά τα κίβδηλα κέρματα ευρώ (ΕΕ L 325 της 12.12.2003, σ. 44).
   
      (6)  Κανονισμός (ΕΕ) αριθ. 1210/2010 του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2010, σχετικά με την εξακρίβωση της γνησιότητας των κερμάτων ευρώ και τη διαχείριση κερμάτων ευρώ ακατάλληλων για κυκλοφορία (ΕΕ L 339 της 22.12.2010, σ. 1).
   
      (7)  ΕΕ C (2010) 7649 final.
   
      (8)  Απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
   
      (9)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
   
      (10)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 45).